მაია პატარიძე

მაია პატარიძე (დ. 1973) — ქართველი ისტორიკოსი. ნუმიზმატიკის მკვლევარი, ისტორიის დოქტორი.

 ბიოგრაფია 
1995 წელს დაამთავრა ივანე ჯავახიშვილის სახელობის თბილისის სახელმწიფო უნივერსიტეტის ისტორიის ფაკულტეტი, 1999 წელს ასპირანტურა ამავე ფაკულტეტზე ნუმიზმატიკის სპეციალობით. 1995 წელს ივანე ჯავახიშვილის სახელობის თბილისის სახელმწიფო უნივერსიტეტის დასრულების შემდეგ მუშაობდა საქართველოს ენციკლოპედიის მთავარ სამეცნიერო რედაქციაში, ნუმიზმატიკის და არქეოლოგიის რედაქციის წამყვან რედაქტორად. 

2004 წლიდან დღემდე - საქართველოს ეროვნულ მუზეუმში, სადაც ნუმიზმატიკური განყოფილების უფროსი მეცნიერია. დაცული აქვს დისერტაცია - „სვანეთში აღმოჩენილი ნუმიზმატიკური მასალის პოლიტიკურ-ეკონომიკური და ეთნოლოგიურ-კონფესიური ასპექტები ძვ. წ. V - ახ. წ. XVIII საუკუნე“. იყო გერმანიის პრუსიული მემკვიდრეობის ფონდის საერთაშორისო სტიპენდიანტი, რომლის ფარგლებში იმუშავა ბერლინის ბოდეს მუზეუმის მიუნცკაბინეტში ქართული ნუმიზმატიკის ფუძემდებლის მიხეილ ბარათაშვილის კოლექციაზე. კვლევით საქმიანობასთან ერთად, მონაწილეობს მუზეუმის საექსპოზიციო და საგანმანათლებლო მიმართულებით. არის საქართველოს ეროვნული მუზეუმის  სიმონ ჯანაშიას სახელობის მუზეუმის მუდმივმოქმედი ნუმიზმატიკური გამოფენის სამეცნიერო კონცეფციის ავტორი. აგრეთვე, რეგიონალური მუზეუმების: მესტიის, მარტვილის, ლეჩხუმის და ახალციხის ნუმიზმატიკური ექსპოზიციის კურატორი. 

2021 წელს მისი სამეცნიერო კონცეფციით და უშუალო მონაწილეობით გაიხსნა გორის ისტორიულ-ეთნოგრაფიული მუზეუმის „მიუნცკაბინეტი“. ილიას სახელმწიფო და კავკასიის უნივერსიტეტებში კითხულობს ლექციების კურსს: „ნუმიზმატიკის საფუძვლები“ და „ქართული ნუმიზმატიკა“.  არის წიგნებისა და 30-მდე სტატიის ავტორი.

 რესურსები ინტერნეტში 

სქოლიო

კატეგორია:დაბადებული 1973
კატეგორია:ქართველი ისტორიკოსები